钦定古今图书集成/历象汇编/庶征典/第085卷 > 性理会通 > 《大风发木雨雹交集》周霆震
## 钦定古今图书集成/历象汇编/庶征典/第085卷 > 性理会通 > 《大风发木雨雹交集》周霆震

大风西北来，屋瓦去如走。丽谯双阙壮，关键决枢纽。
苍苍泮宫柏，枝叶互纷纠。移时折偃蹇，功力无措手。
西禅《铁浮图》，摧仆如拉朽。临江战楼飞，夹巷坊额剖。
恍疑会群龙，奋发交怒吼。泰山恐颓裂，宁复计培𪣻。
老夫闭门卧，雨雹散窗牖。仓皇正衣冠，力疾坐良久。
天威俄咫尺，性命亦何有。默悟费存心，渊冰慎吾守。

晋王羲之《与谢安书》：“蜀中山水，如峨眉山，夏含霜雹。”
唐刘长卿《冰赋》：“苟藏之不周，用之不遍，则灾霜害雹，
如有待而为变。”

陈昌言先生《正时令赋》：“正得其序，则面离而御干；时
失其经，则夏雹而冬震。”

宋苏轼诗：“夜来雨雹如李梅，红残绿暗吁可哀。”〈又〉忽
惊飞雹穿户牖，迅驶不复容遮防。

苏辙诗。“旋凝细雾作飞雹范成大诗。“风雹春天损桃李，山中寒食尚冬衣。”
元吴师道诗。“怒雹时闻落，惊雷夜转多。”

《春秋佐助期》僖公九年秋，三年冬，并大雨雹。时僖公
专乐齐女，绮画珠玑之好掩月光，阴精凝为灾异。昭
公事晋，阴精用密，故灾。

《汉书李寻传》：“哀帝即位，召寻待诏黄门，使侍中卫尉
傅喜问寻，寻对曰：间者春三月治大狱，时贼阴立逆，
恐岁小收，季夏举兵法，时寒气应，恐后有霜雹之灾。
秋月行封爵，其月土湿奥，恐后有雷雹之变。夫以喜
怒赏罚而不顾时禁，虽有尧舜之心，犹不能致和。善
言天者，必有效于人。设上农夫而欲冬田，肉袒深耕”，
汗出种之，然犹不生者，非人心不至天时不得也。《易》
曰：“时止则止，时行则行，动静不失其时，其道光明。”《书》
曰：“敬授民时。”故古之王者，尊天地，重阴阳，敬四时，严
月令，顺之以善政，则和气可立致，犹枹鼓之相应也。
《风俗通》：“成帝问刘向曰：‘俗说文帝时天下断狱，三人
米一斗一钱，有此事否’？对曰：‘不然’。”后元年，雨雹如桃
李，深三尺寻。景帝代之，不为昇平。

《东观汉记》：“韩棱，字伯师，除为下邳令，亲事未期，吏民
爱慕。时邻县皆雹伤稼，棱县界独不雹。”

《后汉书。鲜卑传》：桓帝时，鲜卑檀石槐者，其父投鹿侯，
初从匈奴军三年，其妻在家生子，投鹿侯归，怪欲杀
之。妻言：“尝昼行，闻雷震，仰天视而雹入其口，因吞之，
遂妊身，十月而产。此子必有奇异，且宜长视。”投鹿侯
不听，遂弃之。妻私语家人，令收养焉，名檀石槐。
《晋书石季龙载记》：“冀州八郡雨雹，大伤秋稼，下书深
自咎”责，遣御史所在发水次仓麦以给秋种，尤甚之
处，差复一年。

《后赵录》：“慕容儁斩石闵于遏陉山，山左右七里草木
悉枯，蝗虫大起，自五月不雨，至于十二月。隽遣使者
祀之，谥曰武悼天王。其日大雨雹，是岁太和八年也。”
《宋书徐广传》：“义熙六年，迁散骑常侍，又领徐州大中
正，转正员常侍。时有风雹为灾，广献书高祖曰：风雹
变未必为灾，古之圣贤辄惧而修己，所以兴政化而
隆德教也。尝忝服事，宿眷未忘，思竭尘露，率诚于习。
明公初建义旗，匡复宗社，神武应运，信宿平夷。且恭
谦俭约，虚心匪懈，来苏之化，功用若神。顷事故既多，
刑德并用，战功殷积，报叙难尽，万机繁凑，固应难速。
且小细烦密，群下多惧。又谷帛丰贱而民情不劝，禁
司互设而劫盗多有，诚由俗弊未易整，而望深未易
炳。追思《义熙》之始，如有不同。何者？好安愿逸，万物之
大趣；习旧骇新，凡识所不免。要当俯顺群情，抑扬随
俗，则朝野欢泰，具瞻允康矣。”言无可采，愿矜其愚款
之志。

《魏书崔挺传》：“挺除光州刺史，州治旧掖城西北数里
有斧山，峰岭高峻，北临沧海，南望岱岳，一邦游观之
地也。挺于顶上欲营观宇，故老曰：‘此岭秋夏之际，常
有暴雨迅风，岩石尽落。相传云是龙道，恐此观不可
久立’。挺曰：‘人神相去，何远之有？虬龙倏忽，岂唯一路
乎’！遂营之。数年间，果无风雨之异。挺既代，即为风雹”
所毁，于后作复寻坏，遂莫能立。众以为善化所感。
《王崇传》：“崇母丧始阕，复丁父忧，哀毁过礼。”是年阳夏
风雹，所过之处，禽兽暴死，草木摧折。至崇田畔，风雹
便止，禾麦十顷，竟无损落。及过崇地，风雹如初，咸称
至行所感。

《王叡传》：“叡子袭，袭弟椿，永熙中行冀州事，寻除使持
节散骑常侍、车骑将军、瀛州刺史。时有风雹之变，诏
书广访谠言。椿乃上疏曰：‘伏奉诏书，以风雹厉威，上
动天眷，访谠辞于百辟，诏舆诵于四海，宸衷恳切，备
在丝纶，祗承兢感，心焉靡庴。伏惟陛下启箓应期，驭
育万物，承缀旒之艰运，纂纤丝之危绪。忘餐日昃，求’”
衣未明，俾上帝下临，愍兹荼蓼，永济沟壑，而沧浪降
戾，作害中秋，上帝照临，义不虚变。切惟风为号令，皇
天所以示威；雹者气激，阴阳有所交诤。殆行令殊节，
舒急失中之所致也。昔澍雨千里，实缘教祀之诚；炎
精三舍，宁非善言之力？谴不空发，征岂谬应，谁谓盖
高，实符人事。伏愿陛下留心曲览，垂“神远察，礼贤登
士，博举审官，擢申滞怨，振穷省役。使夫滋水没川之
彦，毕居朝右；仪表丹青之位，未或虚加。圜土绝五毒
之民，揆日息千门之费。岩岩廊署，无不遇之士；忪忪
惸独，荷酒帛之恩。则物见昭苏，人知休泰。徐奏薰风
之曲，无论鸿雁之歌。岂不天人幸甚，鬼神咸忭。”
《太平广记》：“元和初，嵩山有”五六客，见一大蛇，长数丈射杀之。时天色已阴，须臾云雾大合，远近晦冥，雨雹
如泻，飘风四卷，折木走石，雷雹激怒，山川震荡，数人
皆震死。

《唐书崔铉传》：“乾符五年，铉以户部侍郎同中书门下
平章事，昕旦告麻，大雾塞庭中，百僚就班修庆，大风
雨雹，时谓不祥。俄改中书侍郎兼工部尚书。”

《剧谈录》：“乾符六年夏五月，巢寇自广陵将及襄汉，朝
廷以王铎令公为南面都统，崔相国、豆卢相国同日
策拜。宣麻之际，殿庭雾气四塞，及政事堂立班贺，有
雹大如鸡卵。”〈时五月二十三日〉识者以为钧轴不祥之兆。明
年，大寇攻陷京师，二相俱及于难，其天意乎？非人事
也。

《北梦琐言》：“王镕年十六七岁，疏瘦，当与李匡威并辔
之时，雷电忽起，雨雹交下，而屋瓦皆飞，拔大木数株。
明日，镕但觉项痛，乃因有力者所挟，不胜其苦故也。”
《唐书。吐蕃传》：“吐蕃国多霆电风雹积雪，盛夏如中国
春时。”

《幸蜀记》：“孟昶二十五年三月，以赵延隐别墅为崇勋
园，幅员十馀里，台榭亭沼，穷极奢侈。六月朔，宴教坊
俳优作灌口神队，二龙战𩰚之象，须臾天地皆暗，大
雨雹。明日，灌口奏岷山大涨。其夕大水漂城，坏延秋
门，沈溺数千家，摧司天监太庙，令宰相范仁恕祷青
羊观，又遣使往灌州，下诏罪己。”

《三水小牍》：“广明庚子岁，余在汝坟温泉之别业。夏四
月朔旦，云物暴起于西北隅，瞬息间浓云四塞，大风
坏屋拔木，雨且雹雹，有如柸棬者，鸟兽尽殪被于山
泽中，至午方霁，观行潦之内，虾蟹甚众。明日，余抵洛
城，自长夏门之北，夹道古槐十拔去五六矣，门之鸱
吻亦失矣，余以为非吉征也。至八月，汝州召募军李
迍光等一千五百人，自雁门回掠东都南市，焚长夏
门而去，入蜀。”上天垂戒，岂虚也哉！

《稽神录》：“国初杨汀自言，天祐初在彭城避暑于佛寺，
雨雹方甚，忽闻大声震地，走视门下，乃下一大雹于
街中，其高广与寺楼等，入地可丈馀。顷之雨止，则炎
风赫日，经月雹乃消尽。”

《续湘山野录》：祖宗潜耀日，尝与一道士游于关河，无
定姓名，自御极不再见。上已驾幸西沼，生醉坐于岸，
太祖引至后掖见之，上谓生曰：“我寿还得几多？”生曰：
“但今年十月二十日夜晴，则可延一纪。”至所期之夕，
上御太清阁四望气，是夕果晴，星斗明灿，上心方喜。
俄而阴霾四起，天气陡变，雪雹骤降。移仗下阁，急转
宫钥开端门，召“开封王”，即太宗也。

《茅亭客话》：大中祥符癸丑岁，庞永贤者，寓居广都县，
夏四月，日将暮，烈风迅雷，发屋拔树，雨雹继之，达晓
方息。诘朝询诸行人，云：“雹自县东山横布数十里，西
南沿江而下，则更不知其远迩也。”雨雹过处，藩墙屋
宇林木大者皆为雹，击雷拔之，牛马犬豕皆惊仆地，
鸟鹊小禽中者俱毙。时麦方实，无有孑遗，有一村人
云：“某家是夜数雹，穿屋而落，大如斗，盆瓮锅釜皆为
击破。其雹所至之处，树木屋瓦十不存二三焉。”夫雹
者，雨冰也，皆阴阳相胁而成。《左传》曰：“凡雹，冬之愆阳，
夏之伏阴。圣人在上无雹，虽有不为灾。”此盖下民当
丰稔收成，便务奢侈，以至于服玩衣装、车马屋宇，违
越制度，撒弃五谷，曾无爱惜，上天垂诫以惩之尔。
于《役志》：景祐三年六月癸亥夕，与元均坐水次纳凉，
已而大风雨，震雹暴至。丁卯，隐甫来会，登仓北偃上
亭纳凉，迟客至，遂及元均小饮舟中。已而大风震雹，
遂宿舟中。

《梦溪笔谈》：熙宁中，河州雨雹，大者如鸡卵，小者如莲
芡，悉如人头，耳目口鼻皆具，无异镌刻。次年，王师平
河州，蕃戎授首者甚众，岂克胜之符豫告耶？

《挥麈后录》：“高宗幸海时，金人破定海，以舟绝洋，劫昌
国县，复欲攻象山县，至碕头，风雹大作，遂回。”

《癸辛杂识》：“戊子五月初二日以来，日光中有若柳絮
如雪片者，飞舞乱下，人皆哄传，以为天花。至初四日
大雷雨，飞雹大者如当三钱，始知连日所谓天花者，
即雪也。及飞下，人则以为雹耳。”

“绵上火禁”，升平时禁七日，丧乱以来犹三日。相传火
焚不严，则有风雹之变。社长辈至日就人家以鸡翎
掠灶灰，鸡翎稍焦卷，则罚香纸钱。有疾及老者不能
冷食，就介公庙卜乞小火，吉则然木炭取烟，不吉则
死不敢用火，或以食暴日中，或埋食器于羊马粪窖
中，其严如此。戊戌岁，贾庄数少年，以禁火日饮酒社
树下，用柳木取火温酒，至四月，风雹大作，有如束箱
柳根者在其中，数日乃消。又云：“火禁中，虽冷食，无致
病者。”

《金史冯延登传》：“延登，泰和元年转宁边令。大安元年
秋七月，雹害禾稼，民艰于食。延登发粟赈贷，全活甚
众。”

《无锡县志》：“洪武戊午夏四月雨雹。横山居人萧天祐
在城中，三日后归，启其室，见阶下有四石子，一白如玉，隐起竹叶纹，一深红色，一浅红色，皆如宝石，有芒
采。一最小者鸦青色。王学士达题其居曰‘天宝’。”
《西墅杂记》：“嘉靖戊戌四月八日未刻，吴城风雷暴作，
雨冰雹，其大如李，中有一眼，而四围皆纹，麦菜大戕
其半。”西南山一境，其大如斗，涂人不及抵室，有伤其
顶、擘其耳而死者。余诘耆老，云：“自生平以来未之见
也。”

《明外史周洪谟传》：“弘治元年四月，天寿山震雷风雹，
楼殿瓦兽多毁。洪谟力劝修省，帝深纳之。”

《嘉善县志》：“周宗文字开鸿，万历丙辰进士。令清江，擢
御史。京师大雨雹，疏请扶阳抑阴。时宦寺伏莽，故惓
惓以君子小人言之。”

《淮南子》：“北方之极有九泽，有积雪雹。”

《京房易传》：“飞雹下尽树木，收害五谷者，君赋敛也。”
《焦氏易林》：“阴风泥塞，常冰不温，凌人怠惰，大雹为灾。”
《盐铁论》：“雹雾夏陨，万物皆伤。”

《白虎通》：“自上而下曰雨雹。”

《陈留风俗传》：“雍丘县夏后衍祠有神井，能兴雾雹。”
伏琛《齐地记》：“安丘城南三十里雹都泉，其雹或出或
否，亦不为灾异。”

《元中记》：“东方有柴都焉，在齐国，有山，山有泉水如井
状，深不测。至春夏时，雹从井中出，常败五谷，人常以
柴塞之，不柴塞则出焉，故号为柴都。”

《谭子化书》：“汤盎投井，所以化雹也。”

《酉阳杂俎》：“木再花，夏有雹。”

《埤雅》旧说：蜥蜴呕雹，盖龙善变，蜥蜴善易。
《茅亭客话》：慈母池亦云慈茂池，去永康军入山七八
十里，池水澄明，莫测深浅，每至秋风摇落，未尝有草
木飘泛其上，或坠片叶纤介，必有飞禽衔去之。每晴
明，水面有五色彩如舒锦焉。或以木石投之，即起黑
气，雷电雨雹立至，或水旱祈祷，无不寻应。

《籁纪》雹，霰之流也。阴气暴上，雨则凝结成雹，故曰：“阴
之专气为雹。”

《鸡林类事方言》：“雹曰霍。”

《御龙子集》：“雹，其霰之类乎？夫霰，阴欲凝，而微阳搏之
也。其形丸，雹之象也。夏有伏阴，阳不能制，而戾于空，
乃为盛阳之所搏，有不结之为雹乎？雹，其霰之大者
尔。蜥蜴含水，能吐冰而不能多，能乘云而致之九州
耶？”

《销夏》，“蜀中山水如蛾眉山，夏含冰雹。碑板之所闻，崑
仑之伯仲也。”

《凉州异物志》：“有一大人生于北边，在丁零北千五百
里，偃卧于野。其高如山，顿脚成谷，横身塞川，长万馀
里。顿脚之间乃是大谷，近之有灾，铜雹击之也。唯可
遥看，不可到，下则雷电流铜铁之丸为雹，以击杀人。